Ons God van belofte | ToekomsVenster
by Kariné Joubert | Oct 28, 2020 | Blog | 0 comments
2 baie nasies sal daarnatoe gaan en sê: "Kom, laat ons optrek na die berg van die Here toe, na die huis van die God van Jakob sodat Hy ons sy wil kan leer en ons daarvolgens kan lewe, want uit Sion kom die openbaring, uit Jerusalem die woord van die Here."
Die woorde "daar kom 'n tyd" in die mond van 'n sterfling beteken nie veel nie. Op sy beste is dit wensdenkery en 'n gelukskoot as dit regtig gebeur. Die lewe is net te onseker dat 'n blote mens sonder meer kan aankondig, "daar kom 'n tyd".
In die mond van die Koning van die heelal egter is dit 'n gans ander storie.
Op grond van sy volledige kennis, wysheid, insig en almag is Hy in staat om te sê "daar kom 'n tyd". Te midde van die volg se ontrou kom die verrassende genade aankondiging van God "daar kom 'n tyd dat die huis van die Here" , ou Testamentiese verwysing na die tempel in Jerusalem, "'n blywende plek sal hê bokant die bergtoppe en sal uitstaan bo die heuwels".
Die oordeel is egter reeds gevel en is in God se plan onomkeerbaar.
Maar die belofte is sterker, groter en hoopvol. "Daar kom 'n tyd". Selfs te midde van die grootste vernedering denkbaar kan die volk hulle troos dat die Here hulle weer genadig sal wees.
Nuwe Testamenties is hierdie profetiese aankondiging in die kerk, die kinders van die Here, die Liggaam van Christus verwerklik. Die volkere wêreld moet kennis neem van die almag en heerskappy, die heerlikheid en genade van God. Hulle moet na die "kerk" kom om sy wil te leer ken. In watter mate die kerk daardie roeping vervul is 'n ope vraag. Mag die Here ons help om hierdie roeping waardig te wees.